Sidste år viste en undersøgelse, at hver tredje skolepatruljeelev har haft ubehagelige oplevelser med trafikanterne.

De stiller op frivilligt og er der for at gøre trafikken mere sikker for andre. Alligevel oplever mange skolepatruljeelever, at trafikanter er ubehagelige i morgentrafikken. Sidste år viste en undersøgelse fra Rådet for Sikker Trafik og LB Forsikring, at hver tredje skolepatruljeelev har oplevet ubehagelige episoder med trafikanterne. Det kan eksempelvis være utålmodige bilister, der dytter eller råber ad eleverne. - Det er lidt ubehageligt, og så har man ikke så meget lyst til at gå ud næste gang, lyder det fra Freja Vestergaard Welløv, der står skolepatrulje ved Aabybro Skole. En ny kampagne fra Rådet for Sikker Trafik og LB Forsikring skal i denne uge sætte fokus på skolepatruljernes gode arbejde, og trafikanter opfordres til at give skolepatruljerne et stort smil og vise dem mere respekt. - Uanset vejret står skolepatruljerne altid klar til at passe på deres kammerater. Desværre er det ikke kun vejret, der kan være surt, men også trafikanter i morgentrafikken. Skolepatruljerne fortjener om nogen anerkendelse for det ansvar, de tager, fremfor sure miner. Derfor opfordrer vi alle til at give dem et skulderklap med på vejen, særligt når vejret er surt, siger Mikkel Klausen, CSR-chef i LB Forsikring. Som anerkendelse fik skolepatruljen ved Aabybro Skole i dage kakao og rundstykker, mens både det lokale politi og borgmesteren mødte op på skolevejen for at vise deres støtte til skolepatruljen.